Civil Service Commission:Sithatha Amanyathelo Wokulinganisa Amathuba Kuzisebenzi
Uhlangothi olubona ngezisebenzi zikahulumende luyavuma ukuthi kalilingani inani lezisebenzi zesilisa lezesifazana ngakhoke uhulumende usethatha amanyathelo wokulungisisa lesi simo.
WASHINGTON DC — Uhlangothi olubona ngezisebenzi zikahulumende olwe Civil Service Commission-CSC, luthi uhulumende usethatha amanyathelo wokulungisisa udaba lokulinganiswa kwamathuba phakathi kwabesilisa labesifazana kuzisebenzi zakhe ezifika kunkulungwane ezingamakhulu amathathu inengi labo kungabesilisa. Lokhu kuphume ngesikhathi uCommissioner Stephen Ngwenya, efakaza phambi kwekhomidi yedale lephalamende ebona ngokulinganiswa kwamathuba abesifazana labesilisa kanye lentuthuko eyeWomen Affairs, Gender and Community Development Committee. Utshele ikhomidi le ukuthi kulezisebenzi ezizinkulungwane ezedlula ikhulu -145 511 zesilisa nxa kuqathaniswa lenkulungwane ezedlula kancane ezilikhulu -134 6999 zabesifazana. Uqhubeke ethi iCSC isibonile ukuthi lokhu kuliphutha ngakhoke isithatha amanyathelo wokukulungisisa phansi kweziqondiso zesisekelo sombuso esitsha. UNgwenya uthi bona njengohlangothi sebekhangela izikhundla zonke zobukhokheli ezikhona okwamanje ezingela bantu ukuze zigcwaliswe ngabesifazana ukuze lokhu kulungisiswe. Kodwa wathi lokhu akutsho ukuba sebezaphonguthatha inqe owesifazana ukugcwalisa lezi zikhundla bengakhangelanga ukuthi abesifazana labo basilungele na. Uqhubeke ethi ukungalingani kwamathuba lokhu kwadalwa yikuthi inengi labesifazana abendileyo kube kusiba nzima kibo ukuthi bathathe izikhundla zaphezulu ebe ziphuma kwamanye amadolobho anjengeHarare betshiya imhuli zabo kwamanye amadolobho. Phakathi kwabomabhalani abakhulu bengatsha zikahulumende abangamatshmi amabili lathoba munwemunye ngabesilisa kulabesifazana abathoba munwemunye kuphela. Ezikhundleni zaphezulu ezingamakhulu phose ayisithupha-587 zilabesilisa kuthi ezilabesifazana ngezedlula kncane ezingamakhulu amabili. -241. UNgwenya ucele amalunga edale lephalamende ukuthi akhuthaze abesifazana abazintshantshu emsebenzini ehlukeneyo ezigabeni abazimelayo ukuthi balobele ukuthola izikhundla zaphezulu kuhulumende ukuze leli nyathelo lokulinganiswa kwamathuba phakathi kwabesilisa labesifazana liphumelele. Ucine ngokuthembisa uNgwenya ukuthi ugatsha oluzafunyanwa losephula amalungelo abesifazana ngokubaniki izikhundla ngoba bengabesifazana luzajeziswa kanzima.